CELEX: 52017PC0568
Language: hr
Date: 2017-10-04
Title: Prijedlog PROVEDBENE UREDBE VIJEĆA o izmjeni Provedbene uredbe (EU) br. 282/2011 u pogledu određenih izuzeća za transakcije unutar Zajednice

EUROPSKA KOMISIJA
            Bruxelles, 4.10.2017.
            COM(2017) 568 final
            2017/0249(NLE)
            Prijedlog
            PROVEDBENE UREDBE VIJEĆA
            o izmjeni Provedbene uredbe (EU) br. 282/2011 u pogledu određenih izuzeća za transakcije unutar Zajednice
            
               
         
         
            
               OBRAZLOŽENJE
            
            
               1.KONTEKST PRIJEDLOGA
            
            
               •Razlozi i ciljevi prijedloga
            
            
               
                  Komisija je 7. travnja 2016. donijela Akcijski plan o PDV-u – Put k jedinstvenom europskom području PDV-a – vrijeme je za donošenje odluka
                     1
                   (dalje u tekstu „akcijski plan o PDV-u”). Komisija je među ostalim u planu najavila da namjerava donijeti konačni sustav PDV-a za prekograničnu trgovinu unutar Unije među poduzećima koji se temelji na načelu oporezivanja u državi članici odredišta robe, kako bi se ostvarilo stabilno jedinstveno europsko područje PDV-a. Zakonodavni prijedlog za takav jednostavniji konačni sustav PDV-a za trgovinu unutar Unije otporan na prijevare uvršten je u Program rada Komisije za 2017.
                     2
                  
               
               
                  Vijeće je u svojim zaključcima od 25. svibnja 2016.
                     3
                   primilo na znanje stajališta koja je Komisija navela u akcijskom planu za PDV u pogledu mjera za ostvarivanje konačnog sustava PDV-a, kao i namjeru Komisije da kao prvi korak tijekom 2017. predstavi zakonodavni prijedlog sustava PDV-a za prekograničnu trgovinu. Osim toga, Vijeće je ponovilo svoje stajalište da bi načelo „oporezivanja u državi članici podrijetla na isporuku roba ili usluga”, trebalo zamijeniti načelom „oporezivanja u državi članici odredišta” u konačnom sustavu PDV-a za transakcije među poduzećima.
               
               
                  Vijeće je u svojim zaključcima od 8. studenoga 2016.
                     4
                   utvrdilo da je usporedno s radom Komisije na konačnom sustavu PDV-a za trgovinu unutar Unije potrebno u međuvremenu unaprijediti važeći sustav PDV-a. U tom je kontekstu Vijeće zatražilo izmjene u četiri područja:
               
            
            
               ·Dokaz o isporuci unutar Zajednice: Vijeće je pozvalo Komisiju da ispita mogućnosti uvođenja zajedničkog okvira preporučenih kriterija za dokaznu dokumentaciju koja je potrebna za izuzeća isporuka unutar Zajednice.
            
            
               ·PDV identifikacijski broj: Vijeće je pozvalo Komisiju da predstavi zakonodavni prijedlog kojim bi se kao materijalni uvjet za primjenu izuzeća u odnosu na isporuke robe unutar Zajednice uveo važeći PDV identifikacijski broj poreznog obveznika koji nabavlja robu ili pravne osobe koja nije porezni obveznik koja nabavlja robu, a koji im dodjeljuje država članica različita od one u kojoj je počela otprema ili prijevoz robe.
            
            
               ·Lančane transakcije: Vijeće je pozvalo Komisiju da analizira i predloži jedinstvene kriterije i odgovarajuća zakonodavna poboljšanja kojima bi se postigla veća pravna sigurnost i usklađenija primjena pravila o PDV-u pri određivanju obračuna PDV-a za lanac transakcija, uključujući trostrane transakcije.
            
            
               ·Premještanje dobara: Vijeće je pozvalo Komisiju da predloži izmjene važećih pravila o PDV-u kako bi se pojednostavilo i ujednačilo postupanje s premještanjem dobara u prekograničnoj trgovini. U tu se svrhu „premještanje dobara” odnosi na situaciju u kojoj prodavatelj prenosi robu u skladište koje je na raspolaganju poznatom stjecatelju u drugoj državi članici te koji postaje vlasnik robe nakon što je povuče iz skladišta.
            
            
               
                  Kako bi se udovoljilo zahtjevu Vijeća predložene su izmjene Provedbene uredbe o PDV-u
                     5
                   u odnosu na prvo područje. Za preostala tri područja potrebne su izmjene Direktive o PDV-u
                     6
                   za što je nužan zaseban prijedlog.
               
            
            
               •Dosljednost u odnosu na druge politike Unije
            
            
               
                  Stvaranje jednostavnog i suvremenog sustava PDV-a otpornog na prijevare jedan je od fiskalnih prioriteta koje je Komisija odredila za 2017.
                     7
                  
               
               
                  Borba protiv prijevara s nepostojećim trgovcem u vezi s PDV-om jedan je od prioriteta Europske unije (dalje u tekstu „Unija” ili „EU”) u borbi protiv kriminala u okviru ciklusa politika EU-a za Europol 2014. – 2017
                     8
                  .
               
               
                  Smanjenje administrativnog opterećenja, posebno za mala i srednja poduzeća, također je važan cilj istaknut u strategiji rasta Unije
                     9
                  .
               
               
                  Predložena inicijativa i njezini ciljevi u skladu su s politikom Unije za MSP-ove, kako je utvrđeno u Aktu o malom poduzetništvu (AMP)
                     10
                  , a posebno u načelu VII. o pomoći       MSP-ovima za bolje iskorištavanje prilika koje nudi jedinstveno tržište.
               
               
                  Dosljedna je Strategiji jedinstvenog tržišta (SMS)
                     11
                   i ciljevima Programa za primjerenost i učinkovitost propisa (REFIT).
               
            
            
               2.PRAVNA OSNOVA, SUPSIDIJARNOST I PROPORCIONALNOST
            
            
               •Pravna osnova
            
         
         
            
               
                  Prijedlog se temelji na članku 397. Direktive o PDV-u. U tom je članku predviđeno da Vijeće jednoglasno i na prijedlog Komisije donosi mjere potrebne za provedbu ove Direktive.
               
            
            
               •Supsidijarnost (za neisključivu nadležnost) 
            
            
               
                  U skladu s načelom supsidijarnosti iz članka 5. stavka 3. Ugovora o Europskoj uniji (UEU) Unija djeluje samo ako države članice ne mogu same ostvariti predviđene ciljeve u dovoljnoj mjeri, nego se zbog opsega ili učinka predloženih mjera one mogu na bolji način ostvariti na razini Unije.
               
               
                  Pitanja koja se odnose na dokazivanje prijevoza unutar Zajednice u svrhu izuzeća PDV-a za prekograničnu trgovinu mogu se bolje riješiti na razini Unije nego na razini država članica jer je u to neizbježno uključeno više država članica. Nadalje, PDV je porez usklađen na razini Unije pa je stoga za svaku novu inicijativu za uvođenje posebnog pravila u Direktivu o   PDV-u potreban prijedlog Komisije za izmjenu Provedbene uredbe o PDV-u.
               
               
                  Predložene mjere o dokumentiranim dokazima potrebnima za izuzeće isporuka unutar Zajednice jednoglasno su zatražile države članice, iz čega je jasno da će djelovanje na razini Unije vjerojatno biti djelotvornije jer se djelovanje na nacionalnoj razini pokazalo nedovoljno uspješnim.
               
            
            
               •Proporcionalnost
            
            
               
                  Predložena mjera u odnosu na dokazivanje prijevoza iz jedne države članice u drugu ciljani je odgovor na konkretan problem povezan s pravilom o PDV-u za koje je utvrđeno da ga je teško provoditi na sustavan i jedinstven način te su njegovom primjenom nastale poteškoće za porezne obveznike i porezne uprave.
               
            
            
               •Odabir instrumenta
            
            
               
                  Ovim se prijedlogom izmjenjuje Provedbena uredba Vijeća (EU) br. 282/2011.
               
            
            
               3.REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA
            
            
               •Savjetovanja s dionicima
            
            
               
                  Komisija je osnovala dvije radne skupine za rasprave na tehničkoj razini u području PDV-a, konkretno Skupinu o budućnosti PDV-a i Stručnu skupinu za PDV. Te su skupine razmatrale poboljšanja važećeg sustava PDV-a uključujući pitanje dokazivanja prijevoza iz jedne države članice u drugu u okviru izuzeća od PDV-a za isporuke robe u prijevozu unutar Zajednice među poduzećima. Od 20. prosinca 2016. do 20. ožujka 2017. organizirano je i javno savjetovanje tijekom kojeg je iznesen 121 prijedlog i komentar
                     12
                  .
               
            
            
               •Procjena učinka
            
            
               
                  Upućuje se na zasebnu procjenu učinka [SWD(2017)325 i njezin sažetak SWD(2017)326] koja je među ostalim provedena u vezi s ovim prijedlogom.
               
               
                  Odbor za nadzor regulative razmotrio je 14. srpnja 2017. procjenu učinka za prijedlog [Ares(2017)3573962-SEC(2017)423]. Odbor je dao pozitivno mišljenje o prijedlogu uz nekoliko preporuka koje su uzete u obzir. Mišljenje Odbora i preporuke navedeni su u Prilogu 1. Radnom dokumentu službi za procjenu učinka koja prati ovaj prijedlog.
               
            
            
               4.UTJECAJ NA PRORAČUN
            
            
               Prijedlog neće negativno utjecati na proračun Unije.
            
            
               5.OSTALI DIJELOVI
            
            
               •Detaljno obrazloženje posebnih odredbi prijedloga
            
            
               Komisija je 1994. skrenula pozornost Vijeća i Europskog parlamenta
                  13
                na pitanje dokaza potrebnih za dokazivanje ispunjenja uvjeta za izuzeće isporuke robe unutar Zajednice. Komisija je već tada, manje od dvije godine od uvođenja važećih prijelaznih odredaba o oporezivanju trgovine unutar Zajednice (koja podrazumijevaju da transakcija robe unutar Zajednice među poduzećima dovodi do porezno izuzete isporuke u državi članici otpreme i stjecanja unutar Zajednice oporezivanog u državi članici odredišta), istaknula da to pitanje dovodi do poteškoća.
            
         
         
            
               Kasnije rasprave na razini Unije nisu dovele do praktičnih rezultata. Nadalje, Provedbena uredba o PDV-u trenutačno ne sadržava odredbe u odnosu na to pitanje, iako su tijekom godina u sudskoj praksi Suda Europske unije zabilježeni slučajevi kojima je obrađivano dokazivanje izuzeća za isporuke unutar Zajednice
                  14
               .
            
            
               Međutim, tijekom postupka savjetovanja pokrenutog u vezi sa Zelenom knjigom o budućnosti PDV-a
                  15
                u brojnim je prijedlozima i komentarima to pitanje ponovno istaknuto kao veliki problem u važećem sustavu PDV-a. Ključna su jasna i stabilna pravila kojima se ostvaruje pravna sigurnost za poduzeća. Porezne uprave istodobno moraju moći nadzirati i osiguravati ispravnu primjenu izuzeća, a posebno jer su izuzete isporuke unutar Zajednice temeljna sastavnica prekograničnih kružnih prijevara.
            
            
               Predloženim se rješenjem obuhvaća uvođenje oborive pretpostavke za dvije posebne situacije koje uključuju status ovjerenog poreznog obveznika. Kad je riječ o statusu ovjerenog poreznog obveznika, upućuje se na predloženo zakonodavstvo o konačnom sustavu PDV-a za trgovinu unutar Zajednice.
            
            
               U prvoj situaciji, u kojoj robu izravno prevozi ili otprema isporučitelj ili to u njegovo ime obavlja treća strana, te isporučitelj ima status ovjerenog poreznog obveznika, uvodi se pretpostavka u skladu s kojom je roba prevezena iz države članice isporuke (otpreme) u drugu državu članicu, uz uvjet da isporučitelj posjeduje dvije neproturječne isprave kojima se potvrđuje prijevoz (popis isprava naveden je u Uredbi). No porezno tijelo može oboriti tu pretpostavku na temelju dokaza koji ukazuju na to da roba nije prevezena iz države članice isporuke u drugu državu članicu.
            
            
               U drugoj situaciji, u kojoj kupac ima status ovjerenog poreznog obveznika i u kojoj robu izravno prevozi ili otprema taj kupac, ili to u njegovo ime obavlja treća strana, uvodi se pretpostavka u skladu s kojom se može smatrati da je roba prevezena iz države članice isporuke u drugu državu članicu ako isporučitelj posjeduje i. pisanu izjavu stjecatelja da je robu prevezao stjecatelj ili je to u njegovo ime obavila treća strana, u kojoj se navodi ime države članice dolaska robe (no ne mora nužno sadržavati točno odredište kako bi se očuvala povjerljivost poslovanja stjecatelja); te ii. dvije neproturječne isprave kojima se potvrđuje prijevoz (isprave s popisa navedenog u Uredbi). Izjavu iz podtočke i., koju sastavlja isporučitelj, nužno je predočiti najkasnije desetog dana mjeseca koji slijedi nakon isporuke. Tim bi se razdobljem trebalo isporučitelju dati dovoljno vremena za upućivanje informacija i istodobno se ne prekoračuje rok u kojem isporučitelj mora izdati račun (najkasnije petnaestog dana mjeseca koji slijedi nakon isporuke u skladu s uvjetima iz članka 222. Direktive o   PDV-u).
            
            
               U situacijama koje nisu obuhvaćene tim pretpostavkama, primjerice jer uključeni porezni obveznici nemaju status ovjerenog poreznog obveznika, primjenjuju se važeća pravila na temelju pravorijeka Suda Europske unije.
            
            
               2017/0249 (NLE)
            
            
               Prijedlog
            
            
               PROVEDBENE UREDBE VIJEĆA
            
            
               o izmjeni Provedbene uredbe (EU) br. 282/2011 u pogledu određenih izuzeća za transakcije unutar Zajednice
            
            
               VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, 
            
            
               uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost
                  16
               , a posebno njezin članak 397.,
            
            
               uzimajući u obzir prijedlog Europske komisije,
            
            
               budući da:
            
            
               (1)Komisija je u svojem akcijskom planu o PDV-u
                  17
                najavila namjeru predstavljanja prijedloga za konačni sustav PDV-a u odnosu na prekograničnu trgovinu među poduzećima između država članica. Vijeće je u svojim zaključcima od 8. studenoga 2016.
                  18
                pozvalo Komisiju da u međuvremenu predloži određena poboljšanja pravila Unije o PDV-u za prekogranične transakcije, među ostalim za potrebe izuzeća transakcija unutar Zajednice.
            
            
               (2)Direktivom 2006/112/EZ utvrđen je niz uvjeta za izuzeća od PDV-a za isporuke robe u kontekstu određenih transakcija unutar Zajednice. Jedan od tih uvjeta je da se roba mora prevesti ili otpremiti iz jedne države članice u drugu.
            
            
               (3)Međutim, različitim pristupima među državama članicama u primjeni tih izuzeća prekograničnih transakcija nastale su poteškoće i pravna nesigurnost za poduzeća. To je u suprotnosti s ciljem jačanja trgovine unutar Unije i uklanjanja fiskalnih granica. Stoga je važno detaljno utvrditi i uskladiti uvjete za primjenu tih izuzeća.
            
            
               (4)Budući da su prekogranične prijevare prvenstveno povezane s izuzećem isporuka unutar Zajednice, potrebno je detaljno utvrditi određene okolnosti u kojima bi se roba trebala smatrati prevezenom ili otpremljenom s državnog područja države članice isporuke.
            
            
               (5)Kako bi se poduzećima pružilo praktično rješenje, a poreznim upravama sigurnost, u Provedbenu uredbu Vijeća (EU) br. 282/2011
                  19
                uvode se dvije oborive pretpostavke za transakcije koje uključuju status ovjerenog poreznog obveznika.
            
         
         
            
               (6)Imajući u vidu da su odredbe ove Uredbe povezane s izmjenama uvedenima Direktivom Vijeća […]
                  20
               /EU u pogledu ovjerenog poreznog obveznika, ova bi se Uredba trebala primjenjivati od datuma primjene tih izmjena. 
            
            
               (7)Provedbenu uredbu Vijeća (EU) br. 282/2011 trebalo bi stoga na odgovarajući način izmijeniti,
            
            
               DONIJELO JE OVU UREDBU:
            
            
               Članak 1.
            
            
               U poglavlju VIII. Provedbene uredbe (EU) br. 282/2011 umeće se sljedeći ODJELJAK 2.a:
            
            
            
               „ODJELJAK 2.a
            
            
               Izuzeća za transakcije unutar Zajednice 
            
            
               (Članci od 138. do 142. Direktive 2006/112/EZ)
            
            
               Članak 45.a
            
            
               1.Za potrebe primjene izuzeća iz članka 138. Direktive 2006/112/EZ smatra se da je roba otpremljena ili isporučena do odredišta izvan njihova teritorija, ali unutar Zajednice, u slučaju bilo koje od sljedećih situacija:
            
            
               (a)prodavatelj je ovjereni porezni obveznik u smislu članka 13.a Direktive 2006/112/EZ te je naveo da je sam prevezao ili otpremio robu ili je to za njega obavila treća osoba, i posjeduje barem dva neproturječna dokaza iz stavka 3. kojima se potvrđuje taj prijevoz ili otprema;
            
            
               (b)osoba koja stječe robu je ovjereni porezni obveznik u smislu članka 13.a Direktive 2006/112/EZ te prodavatelj posjeduje sljedeće:
            
            
               i. pisanu izjavu osobe koja stječe robu kojom ta osoba potvrđuje da je sama otpremila ili prevezla robu ili je to u njezino ime obavila treća strana, i koja sadržava ime države članice odredišta robe;
            
            
               ii. dva neproturječna dokaza iz stavka 3. kojima se potvrđuje taj prijevoz ili otprema.
            
            
               Osoba koja stječe robu mora prodavatelju predočiti pisanu izjavu iz točke (b) podtočke i. najkasnije desetog dana mjeseca koji slijedi nakon isporuke.
            
            
               2.Porezno tijelo može oboriti pretpostavku iz stavka 1. na temelju indikacija koje ukazuju na pogrešnu upotrebu ili zloupotrebu koje je počinio prodavatelj ili osoba koja stječe robu.
            
            
               3.Za potrebe stavka 1. za dokazivanje prijevoza ili otpreme prihvaća se sljedeće:
            
            
               (a)dokument kojim se potvrđuje primitak robe u državi članici odredišta koji je potpisala osoba koja stječe robu ili osoba ovlaštena u njezino ime;
            
            
               (b)dokumenti koji se odnose na prijevoz ili otpremu robe poput potpisanog međunarodnog teretnog lista ili bilješke (CMR), teretnice, računa za zračni teretni prijevoz, računa prijevoznika robe, police osiguranja povezane s prijevozom ili otpremom ili bankovni dokumenti kojima se potvrđuje plaćanje prijevoza ili otpreme;
            
         
         
            
               (c)službeni dokumenti koje je izdalo javno tijelo poput javnog bilježnika i kojima se potvrđuje dolazak robe u državu članicu odredišta;
            
            
               (d)potvrda izdana u državi članici odredišta kojom se potvrđuje skladištenje robe u toj državi članici;
            
            
               (e)potvrda kojom se potvrđuje odredište robe, a koju je u državi članici odredišta izdalo strukovno tijelo iz te države poput trgovinske ili industrijske komore;
            
            
               (f)ugovor između prodavatelja i osobe koja stječe robu ili narudžbenica u kojoj je navedeno odredište robe;
            
            
               (g)prepiska među strankama uključenim u transakciju u kojoj je navedeno odredište robe;
            
            
               (h)prijava PDV-a osobe koja stječe robu u kojoj prijavljuje stjecanje robe unutar Zajednice.
            
            
               Članak 2.
            
            
               Ova Uredba stupa na snagu dvadesetog dana od dana objave u Službenom listu Europske unije.
            
            
               Primjenjuje se od 1. siječnja 2019.
            
            
               Ova je Uredba u cijelosti obvezujuća i izravno se primjenjuje u svim državama članicama.
            
            
               Sastavljeno u Bruxellesu
            
            
               
                     Za Vijeće
               
               
                     Predsjednik
               
            
         
         
            
                  
                     (1)
                  COM(2016) 148 final.
               
               
                  
                     (2)
                  Vidjeti Program rada Komisije za 2017.: Izgradnja Europe koja štiti, osnažuje i brani, COM(2016) 710 final 
                     
                  http://eur-lex.europa.eu/legal-content/HR/TXT/?qid=1487237841093&uri=CELEX:52016DC0710
               
               
                  
                     (3)
                  Vidjeti: 
                  http://www.consilium.europa.eu/en/press/press-releases/2016/05/25-conclusions-vat-action-plan/
               
               
                  
                     (4)
                  Zaključci Vijeća od 8. studenoga 2016. o poboljšanjima trenutačnih pravila EU-a o PDV-u za prekogranične transakcije (br. 14257/16 FISC 190 ECOFIN 1023 od 9. studenoga 2016.).
                     
                  http://data.consilium.europa.eu/doc/document/ST-14257-2016-INIT/hr/pdf
               
               
                  
                     (5)
                  Provedbena uredba Vijeća (EU) br. 282/2011 od 15. ožujka 2011. o utvrđivanju provedbenih mjera za Direktivu 2006/112/EZ o zajedničkom sustavu poreza na dodanu vrijednost (preinaka) (SL L 77, 23.3.2011., str. 1.).
               
               
                  
                     (6)
                  Direktiva Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost (SL L 347, 11.12.2006., str. 1.).
               
               
                  
                     (7)
                  Godišnji pregled rasta za 2017.; vidjeti 
                  https://ec.europa.eu/info/publications/2017-european-semester-annual-growth-survey_hr
               
               
                  
                     (8)
                  
                  Prioriteti EMPACT-a
                   (Europska multidisciplinarna platforma za borbu protiv kaznenih djela)
               
               
                  
                     (9)
                  Europa 2020. – Strategija za pametan, održiv i uključiv rast; vidjeti 
                  http://eur-lex.europa.eu/LexUriServ/LexUriServ.do?uri=COM:2010:2020:FIN:EN:PDF
               
               
                  
                     (10)
                  Komunikacija Komisije Vijeću, Europskom parlamentu, Europskom gospodarskom i socijalnom odboru i Europskom odboru regija, „Počnimo od malih” – „Akt o malom poduzetništvu” za Europu (COM(2008) 394 final).
               
               
                  
                     (11)
                  Komunikacija Komisije Europskom parlamentu, Vijeću, Europskom gospodarskom i socijalnom odboru i Odboru regija, „Poboljšanje jedinstvenog tržišta: više prilika za ljude i poduzeća” (COM(2015) 550 final).
               
               
                  
                     (12)
                  O savjetovanju s dionicima vidjeti Prilog 2. Radnom dokumentu službi – Procjeni učinka koja prati dokument Prijedloga direktive Vijeća o izmjeni Direktive 2006/112/EZ u pogledu usklađivanja i pojednostavnjenja određenih pravila sustava poreza na dodanu vrijednost i uvođenja konačnog sustava za oporezivanje trgovine među državama članicama, kao i rezultate otvorenog javnog savjetovanja:
                  https://ec.europa.eu/taxation_customs/consultations-get-involved/tax-consultations_en
                   
               
               
                  
                     (13)
                  Izvješće Komisije Vijeću i Europskom parlamentu o funkcioniranju prijelaznih odredaba za naplatu PDV-a u trgovini unutar Zajednice (COM(94) 515 final od 23. studenoga 1994.).
               
               
                  
                     (14)
                  Vidjeti primjerice presude od 27. rujna 2007., Teleos, C-409/04, ECLI:EU:C:2007:548; od 27. rujna 2007., Collée, C-146/05, ECLI:EU:C:2007:549; od 27. rujna 2007., Twoh International, C-184/05, ECLI:EU:C:2007:550; od 16. prosinca 2010., Euro Tyre Holding, C-430/09, ECLI:EU:C:2010:786; od 27. rujna 2012., VSTR, C-587/10, ECLI:EU:C:2012:592; od 6. rujna 2012., Mecsek-Gabona, C-273/11, ECLI:EU:C:2012:547; od 9. listopada 2014., Traum, C-492/13, ECLI:EU:C:2014:2267.
               
               
                  
                     (15)
                  Zelena knjiga o budućnosti PDV-a − Prema jednostavnijem, otpornijem i učinkovitijem sustavu PDV-a, COM(2010) 695; Radni dokument službi priložen Zelenoj knjizi O budućnosti PDV-a – Prema jednostavnijem, otpornijem i učinkovitijem sustavu PDV-a (SEC(2010) 1455, 1.12.2010.).
               
               
                  
                     (16)
                  SL L 347, 11.12.2006., str. 1.
               
               
                  
                     (17)
                  Komunikacija Komisije Europskom parlamentu, Vijeću i Europskom gospodarskom i socijalnom odboru o akcijskom planu o PDV-u, Put k jedinstvenom europskom području PDV-a – vrijeme je za donošenje odluka (COM(2016) 148 final od 7.4.2016.).
               
               
                  
                     (18)
                  Zaključci Vijeća od 8. studenoga 2016. o Poboljšanju trenutačnih pravila EU-a o PDV-u za prekogranične transakcije (br. 14257/16 FISC 190 ECOFIN 1023 od 9. studenoga 2016.).
               
               
                  
                     (19)
                  Provedbena uredba Vijeća (EU) br. 282/2011 od 15. ožujka 2011. o utvrđivanju provedbenih mjera za Direktivu 2006/112/EZ o zajedničkom sustavu poreza na dodanu vrijednost (SL L 77, 23.3.2011., str. 1.).
               
               
                  
                     (20)
                  Direktiva Vijeća […]/EU od […] o izmjeni Direktive 2006/112/EZ u pogledu usklađivanja i pojednostavnjenja određenih pravila sustava poreza na dodanu vrijednost i uvođenja konačnog sustava za oporezivanje trgovine među državama članicama (SL L […]).